Source: https://www.vero.fi/tietoa-verohallinnosta/tilastot/verotulojen_kehity/verohallinnon_tilastoja_verotulojen_keh25/
Timestamp: 2018-11-14 00:12:38+00:00
Document Index: 10442495

Matched Legal Cases: ['kko ', 'kko ', 'kko ', 'kko ', 'kko ', 'kko ']

Verohallinnon tilastoja: Verotulojen kehitys marraskuussa 2014 - Verohallinto
Verohallinnon tilastoja: Verotulojen kehitys marraskuussa 2014
henkilöasiakkaiden ennakonpidätykset +105 milj. € (+4,8 %)
kiinteistövero +39 milj. € (+7,2 %)
osingon ennakonpidätys +14 milj. €
yhteisöjen ennakkovero -77 milj. € (-20 %)
perintö- ja lahjavero -12 milj. € (-28 %)
arvonlisävero -10 milj. € (-0,8 %)
Henkilöasiakkaiden tuloveroa kertyi marraskuussa yhteensä 2 384 miljoonaa, jossa oli nousua vuodentakaisesta 114 miljoonaa (+5,0 %). Muiden verolajien kuin ennakonpidätysten kertymissä ei tapahtunut suuria muutoksia. Ennakonpidätysten nousuvauhti on syksyn mittaan kiihtynyt ja marraskuussa niiden määrä lisääntyi viime vuodesta peräti 105 miljoonaa (+4,8 %). Kuuden edellisen kuukauden muutosprosentti ennakonpidätyksissä on nyt 3,3 prosenttia, joka jakaantuu siten, että palkoista toimitettavat ennakonpidätykset ovat kasvaneet 1,9 prosenttia ja pakollisen sosiaalivakuutuksen toimittamat ennakonpidätykset 7,8 prosenttia (kts. Henkilöasiakkaiden ennakonpidätysten bruttokertymä toimialoittain). Pakollisen sosiaalivakuutuksen ennakonpidätykset ovat kasvaneet hyvin tasaisesti, kun taas palkkasumman ja niistä toimitettavien ennakonpidätysten kasvuvauhti on syksystä lähtien selvästi piristynyt (kts. myös taulukko 1).
Palkkasumman kasvua taustoittaa ainakin työllisyys- ja kasvusopimuksessa tälle vuodelle sovittu 20 euron korotus, joka on useimmilla sopimusaloilla ajoittunut vuoden jälkimmäiselle puoliskolle. Lisäksi Työ- ja elinkeinoministeriön työnvälitystilastojen mukaan työttömyyden muutosvauhti on tämän vuoden aikana kääntynyt pieneen laskuun: lokakuussa työttömiä työnhakijoita oli n. 30 tuhatta viime vuotta enemmän, kun tammikuussa vastaava luku oli n. 35 tuhatta.
Taulukko 1: Kausiveroilmoituksissa ilmoitetut ansiotulot ja palkat, tilanne 30.11.2014.
Palkkasumman kasvu on ollut näkyvissä myös asiakkaiden syys-marraskuussa tekemissä verokorttimuutoksissa. Kaikkiaan niitä on tehty viimeisen kolmen kuukauden aikana lähes 380 tuhatta kappaletta. Kokonaisvaikutuksena verokorttilaskennassa käytetty arvio koko vuoden palkkasummasta on noussut reilut 200 miljoonaa, joka on nostanut hieman myös palkkatyössä olevien keskimääräistä pidätysprosenttia myötävaikuttaen siten myös ennakonpidätysten kasvuun.
Yhteisöjen tuloveroa kertyi marraskuussa 449 miljoonaa, joka oli 76 miljoonaa (-14 %) vähemmän kuin vuotta aiemmin. Ennakkoverokertymä laski 77 miljoonaa (-20 %) eli enemmän kuin edellisinä kuukausina. Tämä oli seurausta sekä verovuoden 2014 ennakkoverojen maksuunpanojen pienestä laskusta (marraskuussa -80 miljoonaa) että vuodentakaisista verovuoden 2013 ennakoiden hieman pienemmistä maksuunpanojen korotuksista.
Verokannan laskusta johtuen yhteisöveron iso kuva pidemmältä ajanjaksolta on hyvin samankaltainen ja tämän vuoden kumulatiivinen kertymä on marraskuun jälkeen 594 miljoonaa (-13 %) pienempi kuin vuosi sitten. Lasku on lähellä verovuoden 2014 ennakkoverojen ja vuodentakaisten verovuoden 2013 ennakkoverojen maksuunpantujen määrien erotusta (-16 %) (kts. taulukko 2).
Taulukko 2: Maksuunpannut yhteisöjen ennakkoverot, tilanne 1.12.2014.
Marraskuussa kertyi arvonlisäveroa yhteensä 1 176 miljoonaa, joka oli 10 miljoonaa (-0,8 %) vähemmän kuin vuosi sitten. Alv-bruttokertymä nousi vuodentakaisesta lukemasta (+1,0 %), mutta palautusten kasvu (+3,4 %) sai kuukauden nettokertymän painumaan viime vuotta pienemmäksi. Toimialakohtaisiin bruttokertymä- ja palautuslukuihin voi tutustua oheisten linkkien kautta:
Pidemmän aikavälin trendi on vain hieman positiivisempi. Maaliskuusta, josta lähtien myös vertailukuukauden alv-kannat ovat olleet yhdenmukaisia kuluvan vuoden kanssa, arvonlisäveroa on kertynyt tasatahtiin (-0,0 %) viime vuoden kanssa. Myös tammi-syyskuun kohdekausien kausiveroilmoituksissa on ilmoitetun arvonlisäveron määrä lähellä nollakasvua (+0,8 %) (kts. Kausiveroilmoitustiedot: alv). Sekä suoritettavan arvonlisäveron (-1,5 %) että vähennettävän arvonlisäveron summat (-1,9 %) ovat tänä vuonna laskeneet, mikä indikoi suoraan talousaktiviteetin määrää. Huolestuttavasti suoritettavan arvonlisäveron sisällä eniten ovat laskeneet kotimaan myynneistä kertyneet suoritukset (-2,3 %).
Kiinteistöveron toinen eräpäivä ajoittui marraskuulle, minkä johdosta kiinteistöveroa kertyi 578 miljoonaa. Tämä oli 39 miljoonaa (+7,2 %) viime marraskuuta enemmän. Kumulatiivisesti kiinteistöveroa on kertynyt tammi-marraskuussa 1 484 miljoonaa, joka on 150 miljoonaa (+11 %) vuodentakaista enemmän. Kasvu on lähellä verovuoden 2014 kiinteistöveron maksuunpanon kasvua (+12 %).
Osinkojen ennakonpidätyksiä kertyi marraskuussa 15 miljoonaa. Koko summa toimitettiin listaamattomien yritysten toimesta. Tammi-marraskuussa niitä on kertynyt yhteensä n. 200 miljoonaa ja pörssiyhtiöiden osinkojen ennakonpidätyksiä n. 280 miljoonaa.
Perintö- ja lahjaveroa kertyi marraskuussa 31 miljoonaa, joka oli 12 miljoonaa (-28 %) vuodentakaista vähemmän. Kaikkiaan perintö- ja lahjaverokertymä tulee jäämään tänä vuonna n. 150 miljoonaa viime vuotta pienemmäksi.
Verohallinto tilitti marraskuussa veronsaajille yhteensä 3 360 miljoonaa (kts. taulukko 3). Summa poikkeaa marraskuun nettokertymistä, koska muille veronsaajille kuin valtiolle tilitetään kerran kuukaudessa ja kertymisjakso alkaa jo edellisen kuukauden 18. päivä (tässä tapauksessa 18.10.) ja päättyy tilityskuukauden 17. päivä (tässä tapauksessa 17.11.). Lisätietoa veronsaajien tilityksistä saa Veronsaajien palvelut –internetsivuilta.
Taulukko 3: Verohallinnon tammi-marraskuussa veronsaajille tilittämät verot.
Nettokertymäraportti 11/2014
Marraskuun verokertymät